मेदिनीनगर के सदर अस्पताल में लगेंगे सीसीटीवी कैमरे : पालिवार
जिलाबीससूत्री कार्यक्रम क्रियान्वयन समिति की बैठक मंत्री श्रम नियोजन एवं प्रशिक्षण सह प्रभारी मंत्री राज पालिवार की अध्यक्षता में डीआरडीए सभागार में गुरुवार देर शाम सम्पन्न हुई। बैठक में जिले में संचालित मनरेगा योजना की समीक्षा में बताया गया कि जिले में 02 लाख 17 हजार मनरेगा मजदूर निबंधित है जिसमें 01 लाख 52 हजार 448 मजदूरो का बैंक खाता के माध्यम से मजदूरी भुगतान किया जा रहा है। मनरेगा योजना के अंतर्गत अब तक 2558 डोभा का निर्माण किया गया है। पलामू जिले में प्रधानमंत्री आवास योजना के निर्धारित लक्ष्य 13 हजार तीन के विरुद्ध 12 हजार 800 आवास निर्माण की स्वीकृति दी गई है। मनरेगा के माध्यम से 20 हजार 02 सौ 51 शौचालय निर्माण का लक्ष्य निर्धारित है जिसमें 19 हजार 489 शौचालय का निर्माण पूरा कर लिया गया है। प्रधानमंत्री शहरी आवास योजना के तहत नगर परिषद् मेदिनीनगर में 1293 आवेदन प्राप्त हुआ है। लाभुकों की सूची तैयार की जा रही है। परिषद क्षेत्र में बेलवाटिका, आबादगंज एवं रेड़मा में तालाब का जीर्णोद्धार एवं सौंदर्यीकरण के लिए डीपीआर स्वीकृत हो गया है।
इसके साथ ही हुसैनाबाद नगर पंचायत क्षेत्र में महाबीर मंदिर के समक्ष स्थित तालाब का जीर्णोद्धार की स्वीकृति देते हुए नगर पंचायत क्षेत्र में संधारित 78 लाइट और 4 हाई मास्ट लाइट को 15 दिनों के अंदर चालू करने का निर्णय लिया गया। इसके साथ ही हुसैनाबाद, छतरपुर तथा विश्रामपुर नगर पंचायत क्षेत्र में भी स्टेडियम और पार्क निर्माण के लिए स्थल चयन करने का निर्णय आज की बैठक में लिया गया। वन विभाग को नगर निकाय क्षेत्रों में जल छाजन कार्यक्रम के लिए योजना बनाने का निर्देश दिया गया। बैठक में छतरपुर विधायक राधाकृष्ण किशोर ने 50 हजार की आबादी वाले प्रखंडो में सीएचसी स्थापित करने हेतु समिति के माध्यम से प्रस्ताव पारित कर मंत्रीमंडल की सहमति प्राप्त करने का प्रस्ताव रखा। सदर अस्पताल में सीटी स्कैन को शीघ्र चालू करने के लिए सिविल सर्जन को निर्देश दिया गया। शिक्षा विभाग के तरफ से सतबरवा प्रखंड में प्राथमिक शिक्षक प्रशिक्षण भवन की जर्जर स्थिति को देखते हुए नया भवन बनाने तथा जर्जर भवन के सुदिृढकरण के लिये जिला शिक्षा पदाधिकारी को प्राक्कलन के साथ दो दिनों के अंदर प्रतिवेदन देने का निर्देश दिया गया। मेदिनीनगर में स्थापित कस्तूरबा बालिका आवासीय विद्यालय के नए भवन में एक सप्ताह के अंदर विद्यालय को शिफ्ट करने के लिए जिला शिक्षा अधीक्षक को निर्देश दिया गया। जिले में उच्च विद्यालयों के लिए विभिन्न विषयों में कुल 1452 शिक्षक का पद स्वीकृत हैं जबकि अभी मात्र 146 शिक्षक पदस्थापित हैं। इस संबंध में प्राथमिक विद्यालयों में पदस्थापित उच्च शैक्षणिक योग्यताधारी शिक्षकों के माध्यम से पठन-पाठन की व्यवस्था सुनिश्चित करने का निर्णय लिया गया।
बैठक में प्रभारी मंत्री सहित जिला बीससूत्री कार्यक्रम के उपाध्यक्ष विपिन विहारी सिंह, छतरपुर विधायक राधाकृष्ण किशोर, हुसैनाबाद विधायक कुशवाहा शिवपुजन मेहता, मनिका विधायक हरेकृष्ण सिंह, डालटनगंज, पांकी, विश्रामपुर, विधायक प्रतिनिधि चतरा सांसद प्रतिनिधि, नगरपरिषद मेदिनींनगर, हुसैनाबाद, छतरपुर अध्यक्ष बीससूत्री कार्यक्रम के सदस्यगण, उपायुक्त, उप विकास आयुक्त, अनुमंडल पदाधिकारी छतरपुर, हुसैनाबाद विभिन्न विभागों के जिला स्तरीय पदाधिकारी और तकनीकी पदाधिकारी उपस्थित थे।
बैठक में जिला कल्याण विभाग द्वारा विश्रामपुर क्षेत्र में पीसीसी पथ निर्माण तथा जिले में कब्रिस्तानों की घेराबंदी, सरनास्थलों का सौंदर्यीकरण तथा धुमकुडिया भवन निर्माण की जानकारी दी गई। बैठक में प्रखंड स्तर पर आयोजित की जाने वाली बीससूत्री की बैठक में प्रखंड स्तरीय पदाधिकारियों की उपस्थिति सुनिश्चित करने का निर्देश दिया गया, साथ ही जिला स्तरीय बीससूत्री की बैठक में अनाधिकृत रूप से जिला पशुपालन पदाधिकारी की अनुपस्थिति पर स्पष्टीकरण पूछने का निर्देश दिया गया।
bho_Deva hin_Deva hin_Deva bho_Deva hin_Deva